Vi bestiller en opgradering (pair bonding) af vores internetforbindelse og vi får et brev fra TDC om en garanteret hastighed på 14,5 Mbit download. 
Vi er naturligvis glade, da det næsten er en fordobling af den hastighed vi havde i forvejen. Vi får så ydermere af teknikeren at vide at overhead er fratrukket hastigheden så det er rene 14,5 Mbit og vi kan da også se på TDC's hjemmeside at det er den hastighed man selv kan måle med en TDC hastighedstest.
Nysgerrig som vi er, så prøver vi da selvfølgelig og ganske rigtigt, så kan vi ved selvsyn se hastigheden.
TDC er glad og vi er glade, ihvertfald i starten.
Efter 3 uger begynder vi at få pixeleringer på vores fjernsyn og vi fejlmelder naturligvis til TDC. Dette sker en tirsdag eftermiddag og da vi har en serviceaftale vil fejlen blive udbedret den efterfølgende dag senest klokken 19.
Onsdag får vi besøg af en tekniker, som bruger dagen på at måle her og der og til sidst bliver enig med "teknikerhotline" om at det er TV-boxen der skal nulstilles. 
UPS: det var ikke så godt for der røg alle de optagelser fruen i huset havde liggende til senere brug.
Nå det hjalp så ikke, så vi måtte hellere skifte TV-boxen, for den måtte så være i stykker. Den havde så den samme fejl, som den gamle box, og det var jo ikke så godt.
Fruen belærte så den stakkels tekniker om, at det jo nok havde været smartest at prøve med en ny box, inden man nulstillede den gamle box.
Fejlen blev så ikke udbedret den dag, men næste dag kommer der så to teknikere, som hurtigt finder ud af at der er nogle fejl på forbindelsen mellem modem og fordelerskab.
Fejlen bliver derfor overgivet til kabelfejl. 
Vi er nu nået til fredag og tiden går og vi ser ikke nogen folk fra TDC.
Jeg ringer så til TDC for at høre hvad der er årsagen til at vi ikke ser nogen tekniker, når nu fejlen skulle ha' været rettet for 2 dage siden. Den unge dame jeg snakker med, fortæller mig at der havde været uforholdsmæssig mange lynnedslag, hvilket var årsagen til at teknikeren var forsinket. Da klokken efterhånden nærmer sig 16, bliver jeg lidt utålmodig og ringer til hotline for at høre hvad status er.
Denne gang får jeg at vide at den først er sat til om mandagen, da vi har bedt om at det er en bestemt tekniker, der skal komme og han har desværre fri. Da jeg prøver at gøre den unge mand opmærksom på at vi da ikke har bedt om en bestemt tekniker, finder han ud af at det ikke er os, men den tekniker der var der om torsdagen.
Det skal lige siges at den pågældende tekniker tidligere havde været her og rette en kabelfejl, så det ville være bedst, hvis det så var ham der kom igen.
Den unge mand fra hotline finder så ud af at man jo kan sende vagten, men det kunne da godt være han ville komme lidt sent.
Han kommer så ved 22-tiden og finder i løbet af et par timer ud af at der ikke er nogen fejl på linien. Efter to timer spørger han mig om der er nogen af de andre teknikere, som har prøvet at skrue ned for hastigheden, hvilket jeg kunne fortælle ham at det havde de, mig bekendt, ikke prøvet.
Han skruer så ned for hastigheden og pixeleringerne forsvinder.
Weekenden går og da jeg er alene mandag eftermiddag vil jeg lige måle hastigheden på vores forbindelse. Det viser sig at den nu er gået fra 14,7 Mbit til 13,2 Mbit, hvilket er mindre end det vi var garanteret.
Jeg ringer til hotline og fejlmelder linien. En times tid senere får jeg en opringning fra en tekniker, som fortæller mig at der ikke er noget i vejen med linien. Jeg prøver at forklare ham at det ikke er fordi der er noget i vejen med linien, men udelukkende det problem at vi ikke får den hastighed vi er blevet garanteret. Det mener han så vi får fordi vi skal trække 15% overhead fra. Jeg prøver så at sige at overhead er trukket fra når TDC garanterer en bestemt båndbredde. Det lykkes så ikke at komme igennem, så jeg må afslutte samtalen uden egentlig at ha' opnået noget som helst.
Tirsdag finder jeg så det sted på TDC's hjemmeside hvor der klokkeklart står at overhead er fratrukket den garanterede hastighed. Taler så igen med den samme tekniker, som nu kan oplyse at det det står på hjemmesiden er forkert. 
Der skal ikke stå 10% overhead, der skal stå 15%.
Datoen for hvornår man har udrullet Garanteret Hastighed er forkert, den skal lige rykkes et år frem.
Afsnittet om Garanteret Hastighed skal slettes.
Vi har så en større diskussion om garanteret hastighed, uden at vi kan blive enig om noget som helst. Til sidst er han dog så "venlig" at ridse muligheder op for mig:
1) jeg kan acceptere tingene som de er
2) jeg kan opsige aftalen med TDC
3) jeg kan snakke med salgsafdelingen, men så skal jeg nok regne med at miste yderligere 3 Mbit i hastighed, da de så formentlig vil sætte mig ned til 10 Mbit

Så hvad er garanteret hastighed, jeg ved det ikke. 

Jeg vil dog godt tilføje at de 3 teknikere, som har været på besøg hos os, alle har været søde, rare og flinke og særdeles samarbejdsvillige.
Den sidste tekniker, som jeg heldigvis kun har talt med i telefonen, har dog været en yderst ubehagelig oplevelse. 
Moralen må så være:
Hold din kæft og accepter tingene som de er, ellers sætter vi dig yderligere ned i hastighed. 
Eller opsig din aftale med TDC.
Mvh
Finn